EARTH ถอนฟ้องแบงก์ธนชาต หลังได้รับทราบข้อเท็จจริงแล้ว!
EARTH ถอนฟ้องแบงก์ธนชาต หลังได้รับทราบข้อเท็จจริงแล้ว!
2 ก.ย. 2560

จากกรณีที่ บริษัท เอ็นเนอร์ยี่ เอิร์ธ จำกัด (มหาชน) หรือ EARTH ได้ผิดนัดชำระหนี้บรรดาหนี้ตั๋วแลกเงิน หนี้สินเชื่อเพื่อการค้าระหว่างประเทศ หนี้หุ้นกู้ และหนี้กับสถาบันการเงินอื่นๆ ซึ่งในบรรดาเจ้าหนี้ทั้งหมด เจ้าหนี้สถาบันการเงินรายหนึ่งได้เรียกให้บริษัทชำระหนี้ที่ค้างอยู่ตามเงื่อนไขการให้สินเชื่อ ซึ่งบริษัทไม่สามารถชำระหนี้ดังกล่าวตามที่ถูกเรียกร้องมาได้ ส่งผลให้บริษัทถูกระงับการใช้วงเงินสินเชื่อจากสถาบันการเงินทุกแห่งที่บริษัทใช้อยู่
อย่างไรก็ตามบริษัทยังมีเงินฝากกับสถาบันทางการเงินแห่งหนึ่ง ซึ่งเป็นเงินก้อนสุดท้ายที่บริษัทใช้หมุนเวียนในต่างประเทศ แต่สถาบันการเงินเอกชนแห่งนี้ ได้นำข้อมูลความลับของบริษัท ไปเปิดเผยต่อบุคคลภายนอก จนเป็นเหตุให้บริษัทได้รับความเสียหายอย่างร้ายแรงต่อธุรกิจจนบริษัทไม่สามารถโอนเงินไปหมุนเวียนตามแผนธุรกิจที่ประเทศจีนได้ และถูกอายัดบัญชีเงินฝากที่มีอยู่กับสถาบันการเงินดังกล่าว ตามคดีดำหมายเลข กค 129/2560 และ กค 131/2560 เรื่อง ผิดสัญญารับชำระหนี้ และค้ำประกัน
จากเหตุการณ์ดังกล่าวนายขจรพงศ์ คำดี ประธานกรรมการบริหาร EARTH ได้จัดแถลงข่าวในวันที่ 8 ส.ค.และได้เปิดเผยว่าสถาบันการเงินที่นำข้อมูลความลับของบริษัทไปเปิดเผยต่อบุคคลภายนอก จนเป็นเหตุให้บริษัทได้รับความเสียหายอย่างร้ายแรงต่อธุรกิจคือ”ธนาคารธนชาต”
โดยการแถลงข่าว EARTH ได้ฟ้องร้องดำเนินคดีข้อหาละเมิดต่อ “ธนาคารธนชาต” เนื่องจากธนาคารได้นำข้อมูลเกี่ยวกับธุรกรรมทางการเงินของบริษัทไปเปิดเผยต่อธนาคารกรุงไทย จำกัด (มหาชน) หรือ KTB จนเป็นเหตุให้ KTB ยื่นเรื่องต่อศาลเพื่อขออายัดเงินของ EARTH ที่อยู่ในบัญชีเงินฝากของธนาคารธนชาตจำนวน 800 ล้านบาท
ทั้งนี้บริษัทฯได้ใช้สิทธิ์ฟ้องร้องดำเนินคดีเรียกค่าเสียหายจากสถาบันการเงินดังกล่าวเป็นเงินจำนวน 60,000 ล้านบาท ตามคดีดำหมายเลข พ.1552/2560 เรื่อง ละเมิดเรียกค่าเสียหาย ในส่วนคดีอาญาบริษัทอาจดำเนินการใช้สิทธิอันชอบธรรม
อย่างไรก็ตามภายหลังที่ EARTH ได้ออกแถลงข่าวดังกล่าวในวันเดียวกัน ธนาคารธนชาตได้ออกชี้แจงข่าวและปฏิเสธข้อกล่าวหาของ EARTH โดยสิ้นเชิงว่า ธนาคารฯไม่ได้มีพฤติกรรมอย่างที่ถูกกล่าวหา และธนาคารฯยืนยันมีนโยบายขั้นตอน วิธีการที่ชัดเจน และเข้มงวดด้วยมาตรฐานระดับสูงในการดูและรักษาความลับของลูกค้า อีกทั้งในคำชี้แจงธนาคารยังได้เตรียมฟ้องกลับทั้งทางแพ่งและอาญา EARTH เนื่องจากได้กล่าวหาไร้ข้อเท็จจริง! 
ธนาคารธนชาต จำกัด (มหาชน) ซึ่งเป็นธนาคารพาณิชย์ชั้นนำของประเทศที่ได้รับความเชื่อถือและไว้วางใจจากลูกค้าเป็นจำนวนมาก การกล่าวหาของ EARTH ทำให้ธนาคารเกิดความเสียหาย จึงใครขอชี้แจงดังนี้
1.ธนาคารธนชาตยังไม่ได้หมายเรียกและสำเนาคำฟ้องจากศาลแต่ประการใด
2.คำแถลงข่าวของ EARTH ที่กล่าวหาธนาคารฯ ผ่านการแถลงข่าวนั้นเป็นข้อกล่าวหาที่ปราศจากข้อเท็จจริง จึงของปฏิเสธข้อกล่าวหาโดยสิ้นเชิง เพราะธนาคารฯ ไม่ได้มีพฤติกรรมอย่างที่ถูกกล่าวหา ธนาคารฯ ยืนยัน มีนโยบายขั้นตอน วิธีการที่ชัดเจน  และเข้มงวด ด้วยมาตรฐานระดับสูงในการดูและรักษาความลับของลูกค้า
3.ธนาคารฯ ไม่ได้เป็นคู่กรณีหรือปล่อยกู้ให้กับ EARTH ธนาคารณเป็นเพียงผู้รับฝากเงินของ EARTH เท่านั้น ซึ่งมีจำนวนไม่มากเมื่อเทียบกับจำนวนที่ EARTH กล่าวอ้างเรียกร้อง
4.ธนาคารฯ อายัดบัญชีเงินฝากของ EARTH เป็นการปฎิบัติตามคำสั่งชองศาล
5.การที่ EARTH แถลงข่าว/ทำ Press Release และถ่ายทอดสดทาง Facebook  Live พาดพิงธนาคารธนชาตในทางเสียหายนั้น ธนาคารฯสงวนสิทธิ์ที่จะดำเนินการทางกฏหมายต่อ EARTH ทั้งทางแพ่งและอาญาต่อไป
อย่างไรก็ตามเมื่อวันที่ 31 ส.ค.60 ศาลล้มละลายกลางได้มีคำสั่งตามคดีหมายเลขดำที่ ฟ.27/2560 ลงวันที่ 29 สิงหาคม พ.ศ.2560 ให้เพิกถอนคำสั่งคุ้มครองชั่วคราวของศาลทรัพย์สินทางปัญญาและการค้าระหว่างประเทศกลางที่อายัดเงินฝากของบริษัท ในบัญชีของสถาบันการเงินแห่งหนึ่ง และหรือบัญชีอื่นในคดีหมายเลขดำที่ กค 129/2560 และที่ กค 131/2560 แล้ว
นอกจากนี้การที่บริษัทได้ร้องขอฟื้นฟูกิจการย่อมมีผลทางกฎหมายให้บริษัทอยู่ในสภาวะพักการชำระหนี้ แต่เพื่อประโยชน์ต่อการฟื้นฟูกิจการและการดำเนินกิจการของบริษัท ศาลล้มละลายกลางได้อนุญาตให้บริษัทสามารถชำระค่าใช้จ่ายที่จำเป็นหลังจากยื่นคำร้องขอฟื้นฟูกิจการเพื่อให้การดำเนินการค้าตามปกติของบริษัทสามารถดำเนินต่อไปได้ในระหว่างการพิจารณาคดีขอฟื้นฟูกิจการ
โดยล่าสุด(1ก.ย.) บริษัท เอ็นเนอร์ยี่ เอิร์ธ จำกัด (มหาชน) หรือ EARTH ซึ่งยื่นฟ้องธนาคารธนชาตได้ยื่นขอถอนฟ้องต่อศาลตามคดีหมายเลขดำที่ พ.1552/2560 เนื่องจากบริษัทฯได้รับข้อมูลเพิ่มเติม และได้รับการยืนยันว่าธนาคารไม่ได้นำข้อมูลของบริษัทไปเปิดเผยต่อสถาบันการเงินอื่นแต่อย่างใด บริษัทฯจึงได้ยื่นขอถอนฟ้องต่อศาล